Liikenne- ja viestintäministeri Anne Berner (kesk).

Lukuaika noin 3 min

Autoveron muutosehdotus Auton oston yhteydessä maksettava autovero on tarkoitus poistaa. Ajoneuvoveron perusvero laskisi 547 miljoonalla ja polttoainevero 200 mijoonalla eurolla. Vastineeksi liikenneverkkoyhtiö perisi maksua teiden käyttöoikeudesta. Aluksi maksu perustuu aikaan, esimerkiksi viikon, kuukauden tai vuoden mukaan. Vuosimaksu olisi keskimäärin 500–600 euroa ja porrastuisi hiilidioksidipäästöjen mukaan. Kilometripohjainen vaihtoehto tulisi tarjolle myöhemmin.

Liikenne- ja viestintäministeri Anne Bernerin mukaan liikenne tulee mullistumaan täysin tulevien vuosien aikana.

"Muutos tulee olemaan suurempi kuin auton keksiminen", sanoi Berner tiedotustilaisuudessa.

Bernerin ehdotuksen mukaan autovero poistuisi ja ajoneuvoveron perusvero ja polttoainevero kevenisivät jo ensi vuoden alussa. Tilalle tulisivat käyttömaksut.

Liikenne- ja viestintäministeriön laskemien mukaan veromuutoksen vaikutus olisi neutraali sekä kansalaisille, valtiolle kuin elinkeinoelämälle. Kuitenkin on yksittäisiä tapauksia, joissa joku joutuu maksamaan autoilustaan nykyistä enemmän ja niitä, jotka hyötyisivät muutoksesta.

"Tässä on kannustin vähäpäästöiseen liikenteeseen. Se joka käyttää, maksaa, se jolta tulee enemmän päästöjä, maksaa enemmän", sanoi Berner.

Tässä linkki ministeriön tekemään selvitykseen liikenneverkon kehittämisestä.

Paikantaminen pakolliseksi joka tapauksessa

Mahdollisessa autoveron muutoksessa suurin kohu on syntynyt autojen paikantamisesta. Bernerin mukaan EU määrää, että ajoneuvon paikantava laite tulee vuonna 2018 pakolliseksi.

"Näin pystyään huolehtimaan liikenneturvallisuudesta ja onnettomuuden sattuessa apua saadaan mahdollisimman nopeasti paikalle", sanoi Berner.

Berner vakuutti, että liikenne- ja viestintäministeriö on perehtynyt hyvin yksityisyyden suojaan.

"Tulemme pitämään tässä hankkeessa huolen yksityisyyden suojan jatkuvasta kehittämisestä", Berner vakuutti.

Alkuun auton käytöstä maksettaisiin kuitenkin ajan mukaan. Käyttöaikapaketit olisivat esimerkiksi kuukauden tai vuoden mittaisia. Myöhemmin tarjolle tulisi kilometripohjaisia paketteja, jotka edellyttäisivät ajoneuvon seurantaa.

Trafin sivuille on avattu laskuri, jolla voi vertailla kiinteää ja kilometripohjaista maksua. Tässä linkki laskuriin.

Koskee 17 prosenttia Suomen teistä

Anne Bernerin mukaan liikenneverkkoyhtiö koskee valtion omistamaa liikenneverkkoa. Valtio omistaa Suomen teistä 17 prosenttia.

"Puhumme siis valtion, eli käytännössä haja-asutusalueiden tieverkosta", Berner sanoi.

Valtio omistaisi liikenneverkkoyhtiöstä 65 prosenttia ja maakunnat 35 prosenttia.

Berner perustelee liikenteen yhtiöittämistä sillä, että liikenneinfraan saataisiin investointirahaa ja alati kasvava korjausvelka saataisiin kurottua kiinni. Tavoite on nollata korjausvelka kymmenessä vuodessa.

Berner kertoi, että mallia yhtiöittämiseen on haettu ulkomailta, etenkin Saksasta. Hänen mukaansa hyviä esimerkkejä löytyy myös Suomesta. Berner mainitsi 1990 tehdyn Posti- ja telelaitoksen yhtiöittämisen sekä Ilmailulaitoksen muuttamisen Finaviaksi.

Seuraavaksi kehysriiheen

Autoveron poisto tarkoittaisi muun muassa tuontiautojen verovapautta. Päätös vaikuttaa merkittävästi myös käytettyjen autojen arvon säilymiseen.

Avoimia kysymyksiä ovat, kuinka uusi veromalli hyvitettäisiin nykyisen veromallin mukaan autonsa ostaneille. Autokauppiaat pelkäävät autokaupan pysähtyvän siirtymävaiheen ajaksi. Näihin ongelmiin Berner ei tarjonnut tiedotustilaisuudessa konkreettisia ratkaisuja.

"Autokauppaan syntyisi hankintatukijärjestelmä, jolla tuettaisiin siirtymää ja että autokauppa uusiutuisi kohti sähköistä liikennettä", Berner sanoi.

LVM ei itse päätä veromuutoksista. Hallitus voi halutessaan edistää asiaa kehysriihessä kuntavaalien jälkeen 24.–25. huhtikuuta.

Tieverkon siirtyessä liikenneverkkoyhtiöön liikenteen verot alenesivat 1,6 miljardia euroa.

Kansalainen voi valita itse, seurataanko autoa, vai maksaako hän käytöstä ajan mukaan.